Марко Ганчев
В дадения момент

chitanka.info

Ти не си фигура тъпоглава,

поздравяваш ме: „Брава, брава!“.

И ми хвърляш бонбон-комплимент:

истината била такава,

каузата ми — права,

но не бивало да се разгласява

в дадения момент.

И аз — хента, пента —

замлъквам,

щом е такъв момента.

Река ли да кажа

някоя болка,

ти ми изваждаш от твоята ролка

ментов бонбон-комплимент:

изпитвал си същата болка,

но не бивало в тоя момент…

Всъщност от тия бонбони-мента

ти получаваш рента

с доста висок процент.

Бих ги казал едни такива,

ами дип че не бива

в дадения момент.

1968

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.